Radio24syv's dokumentar "Forført" er nomineret til Prix Europa's pris for årets bedste dokumentar.
Offentliggjort: 07.09.12 kl. 01:37
Ud af mange hundrede indsendte programmer, fra radiostationer i hele Europa, er Radio24syv's dokumentar "Forført" blevet nomineret til Prix Europa's pris for årets bedste dokumentar.
Prix Europa blev grundlagt i 1987, og regnes i dag for Europas største og vigtigste konkurrencefestival for tv, radio og online medier.
"For en ny, ung radiostation som Radio24syv, er det en kæmpe ære at vi tilsyneladende kan gøre os gældende blandt Europas førende radiostationer. Alene det at vi er blevet shortlistet til Prix Europa er mere end vi turde håbe på," siger kanalchef Mikael Bertelsen i en pressemeddelelse.
Dokumentaren "Forført" er tilrettelagt af Rebecca Bannor-Addae og redigeret af Radio24syv's dokumentarredaktør Kim G Hansen.
Programmet handler om en kristen gigolo, der kører rundt i Jylland og servicerer modne kvinder, mens han citerer Kingo salmer.